(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΠΔ΄

Τρίτη 6 Σεπτεμβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Κύρωση της Συμφωνίας μεταξύ της Ευρωπαϊκής Ένωσης και των κρατών-μελών της, αφενός, και της Ισλανδίας, αφετέρου, σχετικά με τη συμμετοχή της Ισλανδίας στην από κοινού ανταπόκριση στις υποχρεώσεις που έχουν αναλάβει η Ευρωπαϊκή Ένωση, τα κράτη-μέλη της και η Ισλανδία στη δεύτερη περίοδο δέσμευσης, σύμφωνα με την τροποποίηση της Ντόχα στο πρωτόκολλο του Κιότο, που κυρώθηκε με τον ν. 4345/2015 (Α'148), στη σύμβαση - πλαίσιο των Ηνωμένων Εθνών για την κλιματική αλλαγή που έχει κυρωθεί με τον ν. 3017/2002 (Α'117)», σελ.
2. Συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομίας, Ανάπτυξης και Τουρισμού: «Κύρωση του Μνημονίου Κατανόησης για τη συνεργασία στον τομέα του Τουρισμού μεταξύ του Υπουργείου Τουρισμού της Ελληνικής Δημοκρατίας και της Σαουδαραβικής Επιτροπής Τουρισμού και Αρχαιοτήτων του Βασιλείου της Σαουδικής Αραβίας», σελ.
3. Κατάθεση Εκθέσεως Διαρκούς Επιτροπής:

Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας: «Προσαρμογή της ελληνικής νομοθεσίας προς την Οδηγία 2014/40/ΕΕ του Ευρωπαϊκού Κοινοβουλίου και του Συμβουλίου της 3ης Απριλίου 2014 για την προσέγγιση των νομοθετικών, κανονιστικών και διοικητικών διατάξεων των κρατών-μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων και την κατάργηση της Οδηγίας 2001/37/ΕΚ (αριθμ. L 127/1 της 29.4.2014), όπως το Παράρτημα ΙΙ της Οδηγίας αυτής τροποποιήθηκε με την κατ’ εξουσιοδότηση εκδοθείσα Οδηγία 2014/109/ΕΕ της Επιτροπής της 10ης Οκτωβρίου 2014 για την τροποποίηση του Παραρτήματος ΙΙ της Οδηγίας 2014/40/ΕΕ του Ευρωπαϊκού Κοινοβουλίου και του Συμβουλίου με τη θέσπιση της βιβλιοθήκης των εικονογραφικών προειδοποιήσεων που πρέπει να χρησιμοποιούνται για τα προϊόντα καπνού, καθώς και άλλες συναφείς διατάξεις», σελ.
4. Κατάθεση σχεδίου νόμου:

Οι Υπουργοί Περιβάλλοντος και Ενέργειας, Εσωτερικών και Διοικητικής Ανασυγκρότησης, Δικαιοσύνης Διαφάνειας και Ανθρωπίνων Δικαιωμάτων καθώς και οι Αναπληρωτές Υπουργοί Εσωτερικών και Διοικητικής Ανασυγκρότησης, Οικονομικών και Περιβάλλοντος και Ενέργειας κατέθεσαν σήμερα, 6-9-2016, σχέδιο νόμου: «Δασικές Συνεταιριστικές Οργανώσεις και άλλες διατάξεις», σελ.

ΠΡΟΕΔΡΕΥΩΝ

ΒΑΡΕΜΕΝΟΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:
ΒΑΡΕΜΕΝΟΣ Γ. , σελ.
ΒΡΟΥΤΣΗΣ Ι. , σελ.
ΚΑΡΡΑΣ Γ. , σελ.
ΚΟΥΝΤΟΥΡΑ Έ. , σελ.
ΛΟΒΕΡΔΟΣ Α. , σελ.
ΣΑΧΙΝΙΔΗΣ Ι. , σελ.

Β. Επί του σχεδίου νόμου του Υπουργείου Περιβάλλοντος και Ενέργειας:
ΜΑΝΩΛΑΚΟΥ Δ. , σελ.
ΠΑΝΑΓΙΩΤΑΡΟΣ Η. , σελ.
ΤΣΙΡΩΝΗΣ Ι. , σελ.

Γ. Επί του σχεδίου νόμου του Υπουργείου Οικονομίας, Ανάπτυξης και Τουρισμού:
ΚΑΣΑΠΙΔΗΣ Γ. , σελ.
ΚΟΥΝΤΟΥΡΑ Έ. , σελ.
ΜΑΝΩΛΑΚΟΥ Δ. , σελ.
ΣΑΧΙΝΙΔΗΣ Ι. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΠΔ΄

Τρίτη 6 Σεπτεμβρίου 2016

Αθήνα, σήμερα στις 6 Σεπτεμβρίου 2016, ημέρα Τρίτη και ώρα 19.15΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Κύρωση της Συμφωνίας μεταξύ της Ευρωπαϊκής Ένωσης και των κρατών-μελών της, αφενός, και της Ισλανδίας, αφετέρου, σχετικά με τη συμμετοχή της Ισλανδίας στην από κοινού ανταπόκριση στις υποχρεώσεις που έχουν αναλάβει η Ευρωπαϊκή Ένωση, τα κράτη-μέλη της και η Ισλανδία στη δεύτερη περίοδο δέσμευσης, σύμφωνα με την τροποποίηση της Ντόχα στο πρωτόκολλο του Κιότο, που κυρώθηκε με τον ν. 4345/2015 (Α΄148), στη σύμβαση - πλαίσιο των Ηνωμένων Εθνών για την κλιματική αλλαγή που έχει κυρωθεί με τον ν. 3017/2002 (Α΄117)».

Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτής της συμφωνίας.

Θέλει κάποιος συνάδελφος να λάβει τον λόγο;

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, μπορώ να έχω τον λόγο για μία παρατήρηση;

**ΠΡΟΕΔΡΕΥΩΝ (Γεώργιος Βαρεμένος):** Δεν έχετε αντίρρηση ως κόμμα, κύριε συνάδελφε.

**ΙΩΑΝΝΗΣ ΒΡΟΥΤΣΗΣ:** Για διαδικαστικό θέμα ζητώ τον λόγο, κύριε Πρόεδρε. Μου επιτρέπετε;

**ΠΡΟΕΔΡΕΥΩΝ (Γεώργιος Βαρεμένος):** Ορίστε, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, εμείς ως Νέα Δημοκρατία συμφωνούμε στο πλαίσιο των δύο κυρώσεων. Το ερώτημα το οποίο εγείρεται είναι ένα και μόνο: εάν υπάρχουν τροπολογίες εκ μέρους της Κυβέρνησης. Θέλουμε να γνωρίζουμε εάν κατά τη διαδικασία κατατεθούν τροπολογίες. Είναι κάτι το οποίο θέλουμε να γνωρίζουμε εκ των προτέρων.

Κατά τα άλλα συμφωνούμε.

**ΠΡΟΕΔΡΕΥΩΝ (Γεώργιος Βαρεμένος):** Κατατεθειμένη τροπολογία δεν υπάρχει, κύριε Βρούτση.

**ΙΩΑΝΝΗΣ ΒΡΟΥΤΣΗΣ:** Άρα, το ερώτημα είναι αν η Κυβέρνηση προτίθεται να καταθέσει ή να κάνει δεκτή άλλη τροπολογία από Βουλευτές. Θέλουμε να ξέρουμε αν υπάρχει κάτι τέτοιο, γιατί κατά τα άλλα συμφωνούμε -όπως θα σας πει και ο εισηγητής μας- και δεν έχουμε κανένα άλλο ζήτημα.

**ΠΡΟΕΔΡΕΥΩΝ (Γεώργιος Βαρεμένος):** Ας πάμε τώρα στους μη συμφωνούντες, ας το πούμε έτσι.

Κυρία Μανωλάκου, έχετε τον λόγο για πέντε λεπτά.

**ΔΙΑΜΑΝΤΩ ΜΑΝΩΛΑΚΟΥ:** Στην επιτροπή τέθηκε ο προβληματισμός ότι για το κέρδος υποβαθμίζεται το περιβάλλον, όμως οφείλουμε να πάρουμε μέτρα προστασίας του. Και αυτό δικαιολογούσε τη συμφωνία σε αυτές τις συνθήκες.

Φυσικά, μπρος στο κέρδος δεν υπολογίζεται ούτε ο άνθρωπος. Δεν μένουμε, όμως, με σταυρωμένα τα χέρια. Παραδείγματος χάριν, πολλά σωματεία προβαίνουν στη διεκδίκηση κλαδικών συλλογικών συμβάσεων σαν απάντηση στις ατομικές συμβάσεις εξαθλίωσης και στην απληρωσιά.

Ή γίνονται κινητοποιήσεις για το Πάρκο Τρίτση, όπου συρρικνώνεται η κρατική χρηματοδότηση την τελευταία δεκαετία. Δεν διασφαλίζεται ούτε η μισθοδοσία τριών εργαζομένων. Υποβαθμίζεται, οδηγείται σε εγκατάλειψη -για να δικαιολογηθεί η εμπορευματοποίηση και παράδοσή του σε ιδιώτες- αυτός ο χώρος αναψυχής, πρασίνου, πολιτισμού, αθλητισμού με ελεύθερη και δωρεάν χρήση, που έχει κατακτηθεί και αποτελεί υπόθεση για το λαϊκό κίνημα, γι’ αυτό και ακόμα δεν έχει περάσει στα σαγόνια των επιχειρηματιών.

Ή ακόμα στο Κερατσίνι λειτουργεί μια κεραία πολυεθνικής τηλεπικοινωνιών λίγα μέτρα από δημοτικά και γυμνάσια σχολεία και στέκια νεολαίας. Τι σημαίνει; Ότι θα περιμένουμε αλλαγή τάξης στην εξουσία για να απομακρυνθεί οριστικά; Όχι, βέβαια! Το λαϊκό κίνημα αγωνίζεται, παλεύει σε όλες τις συνθήκες, για να εμποδίσει τα χειρότερα, να πάρει πίσω κλεμμένες κατακτήσεις. Βάζει προοπτική την ανατροπή του εκμεταλλευτικού συστήματος, για να υπάρχει ευημερία του λαού.

Κι ερχόμαστε στη συνθήκη. Διεθνείς συνθήκες για το κλίμα στις τελευταίες δεκαετίες είχαμε: του Ρίο, του Γιοχάνεσμπουργκ, του Κιότο, της Ντόχα κι άλλες. Μείωσαν τους ρύπους στον πλανήτη; Όχι, γιατί οι μηχανισμοί στηρίζονται στο εμπόριο ρύπων, που σημαίνει ότι οι βιομηχανίες, αντί να πληρώσουν για να εγκαταστήσουν αντιρρυπαντική τεχνολογία για λιγότερους ρύπους στην ατμόσφαιρα, αγοράζουν δικαίωμα να την βομβαρδίζουν με περισσότερους ρύπους. Μάλιστα, κατανέμονται δωρεάν δικαιώματα εκπομπής εκατομμυρίων τόνων διοξειδίου του άνθρακα σε μονοπώλια. Πολλοί μιλάνε για αποτυχημένο «Κιότο».

Αυτές, λοιπόν, οι αποφάσεις δεν απέτρεψαν τη δίψα εκατομμυρίων ανθρώπων, την πείνα, τον θάνατο, τις επιδημίες, τις φυσικές καταστροφές, που θα μπορούσαν να αποφευχθούν, ούτε τις επιπτώσεις από τους ιμπεριαλιστικούς πολέμους. Ούτε και θα αντιμετωπιστούν με τη Διάσκεψη του Παρισιού, γιατί στο επίκεντρο είναι η εξασφάλιση νέας κερδοφορίας σε μονοπώλια από νέους τομείς επιχειρηματικής δράσης.

Γι’ αυτό, αν θέλετε, εκατόν τριάντα επενδυτές που διαχειρίζονται δεκατρία τρισεκατομμύρια, ζήτησαν από τους G20 να επικυρωθεί η Συμφωνία του Παρισιού, για να επιταχυνθούν οι επενδύσεις τους.

Τα αναφέρω γιατί στην ίδια ρότα είναι και η κύρωση της σημερινής Συμφωνίας της Ευρωπαϊκής Ένωσης με την Ισλανδία. Όλες αυτές οι αποφάσεις και οι συμφωνίες για την κλιματική αλλαγή δεν είναι τίποτε άλλο παρά αντιθέσεις και προσωρινοί συμβιβασμοί ιμπεριαλιστικών κέντρων στον καθορισμό στόχων που αξιοποιούν την κλιματική αλλαγή ως ευκαιρία κερδοφόρας διείσδυσης των πολυεθνικών ομίλων σε νέες αγορές. Οι αντιθέσεις εκδηλώνονται στις διεθνείς διασκέψεις για το κλίμα και στις διεθνείς συμφωνίες, στους νόμους που προστατεύουν σε παγκόσμιο, ευρωενωσιακό και σε εθνικό επίπεδο τη μεγάλη ατομική ιδιοκτησία στη Γη, τις πλουτοπαραγωγικές πηγές, τα συγκεντρωμένα μέσα παραγωγής.

Το καπιταλιστικό σύστημα, που σαπίζει, είναι υπόβαθρο για την εκδήλωση τεράστιων, τεχνολογικής φύσης οικολογικών καταστροφών και για τις στρατιωτικές, ιμπεριαλιστικές πολεμικές επεμβάσεις των ΗΠΑ, της Ευρωπαϊκής Ένωσης και των συμμάχων τους, για τον ανταγωνισμό με τη Ρωσία, την Κίνα, στην Ασία και στην Αφρική, που καταστρέφουν, ξεριζώνουν εκατοντάδες χιλιάδες ανθρώπους, μνημεία παγκόσμιας πολιτιστικής κληρονομιάς, τον φυτικό και ζωικό πλούτο, τις υποδομές.

Καθημερινά, λοιπόν, προβάλλει πιο καθαρά η δραματική αντίθεση ανάμεσα στις προσδοκίες των λαών για σταμάτημα της εκμετάλλευσης, της καταστροφής, της υποβάθμισης του περιβάλλοντος και της ζωής στον πλανήτη από τη μια και τα συμφέροντα των πολυεθνικών, των καπιταλιστικών κρατών, των ιμπεριαλιστικών συμμαχιών τους από την άλλη.

Γι’ αυτό, η προστασία του περιβάλλοντος δεν μπορεί να αντιμετωπιστεί ανεξάρτητα από το κίνητρο της παραγωγής. Η καπιταλιστική ανάπτυξη, η «δίκαιη» ανάπτυξη, όπως την ονομάζει η Κυβέρνηση, ταυτίζεται με την εξασφάλιση κερδοφορίας των καπιταλιστών, που προϋποθέτουν την εκμετάλλευση, τη λεηλασία του πλούτου που παράγουν οι εργαζόμενοι, των δικαιωμάτων τους και του περιβάλλοντος, των φυσικών πόρων της Γης.

Η αρχή του Κιότο «ο ρυπαίνων να πληρώνει» απενοχοποιεί τη ρύπανση για το κέρδος. Αυτή τη λογική έχει και η σημερινή κύρωση της συμφωνίας, την οποία καταψηφίζουμε, αν και έχει τυπικό χαρακτήρα. Η περιβαλλοντική υποκρισία και κοροϊδία και της σημερινής Κυβέρνησης ΣΥΡΙΖΑ-ΑΝΕΛ είναι στην ίδια ρότα με όλες τις προηγούμενες κυβερνήσεις, αφού συσκοτίζει ότι η αιτία που οξύνει τα προβλήματα του περιβάλλοντος είναι ο ίδιος ο καπιταλιστικός δρόμος ανάπτυξης.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ζητήσει ο κ. Παναγιώταρος.

Ορίστε, κύριε Παναγιώταρε, έχετε τον λόγο.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Θα μου επιτρέψετε να μιλήσω και για τις δύο κυρώσεις, που αφορούν η μεν πρώτη την Ισλανδία και η δεύτερη τη Σαουδική Αραβία.

Όσον αφορά την κύρωση της συμφωνίας μεταξύ της Ευρωπαϊκής Ένωσης και της Ισλανδίας, είχαμε δηλώσει «παρών» στην επιτροπή. Είναι ένα θέμα το οποίο δεν μας αφορά, καθότι είχε να κάνει με την Ευρωπαϊκή Ένωση και την Ισλανδία. Θεωρούμε, βέβαια, πολύ υποκριτικά κάποια από τα άρθρα, όπως το άρθρο 3, το οποίο μιλάει για πώληση ρύπων, κάτι για το οποίο ή θα πρέπει να ισχύει για όλους το ίδιο ή δεν θα πρέπει να ισχύει.

Αυτό που έχει ιδιαίτερη σημασία είναι η δεύτερη κύρωση συμφωνίας, και συγκεκριμένα, η κύρωση του μνημονίου κατανόησης για τη συνεργασία στον τομέα του τουρισμού μεταξύ του Υπουργείου Τουρισμού της Ελληνικής Δημοκρατίας και της Σαουδαραβικής Επιτροπής Τουρισμού και Αρχαιοτήτων του Βασιλείου της Σαουδικής Αραβίας.

Η συγκεκριμένη κύρωση αφορά ένα μνημόνιο κατανόησης συνεργασίας μεταξύ του Υπουργείου Τουρισμού της Ελλάδας και της Σαουδαραβικής Επιτροπής Τουρισμού και Αρχαιοτήτων του Βασιλείου της Σαουδικής Αραβίας. Έχει τις βασικές και συνηθισμένες διατάξεις που βλέπουμε σε τέτοιου είδους κυρώσεις -ως εδώ θα μπορούσε να πει κάποιος «όλα καλά»- δηλαδή διευκολύνσεις συνεργασίας τουριστικών γραφείων, ανταλλαγή τεχνογνωσίας και πληροφοριών γύρω από τον τουρισμό, επισκέψεις εμπειρογνωμόνων και φυσικά την ενθάρρυνση και διευκόλυνση τουριστικών επενδύσεων.

Απ’ όλα αυτά στεκόμαστε στο άρθρο 3 που αναφέρει την προώθηση της ιστορικής και πολιτιστικής κληρονομιάς με αναγνώριση του ρόλου που έχει διαδραματίσει ο κάθε πολιτισμός στην εξέλιξη του παγκόσμιου πολιτισμού. Και εδώ φυσικά γελάμε! Διότι για εμάς ο προβληματισμός έγκειται στο τι κοινό μπορεί να έχει ο ελληνικός πολιτισμός –από τον ελληνικό πολιτισμό προήλθαν τα πάντα!- με τους Σαουδάραβες ουαχαμπιστές, οι οποίοι σχεδόν επισήμως στο σαουδαραβικό κράτος κηρύττουν το μίσος, τη μισαλλοδοξία, είναι χρηματοδότες όλων των ισλαμιστών ανά τη γη. Είναι αυτοί που ισοπεδώνουν στην κυριολεξία αρχαιότητες και μνημεία σε περιοχές που καταλαμβάνουν, όπως έγινε στη Συρία, όπως έγινε στο Ιράκ, όπως γίνεται αλλού. Βλέπουμε με τι μανία διαλύουν καθετί που έχει να κάνει με τις αρχαιότητες.

Με αυτούς που συνεργάζονται στρατιωτικά με τους Τούρκους, τον προαιώνιο εχθρό του ελληνισμού, και μαζί με τους Τούρκους επιτίθενται στο νόμιμο καθεστώς του Άσαντ στη Συρία και έχουν δημιουργήσει ό,τι προβλήματα έχουν δημιουργήσει, με αυτούς που στήριξαν σε πολύ μεγάλο βαθμό και στηρίζουν με τις επενδύσεις τους το ψευδοκράτος το οποίο υπάρχει στο κατεχόμενο βόρειο τμήμα της Κύπρου μας, θέλουμε να υπογράψουμε μνημόνιο τουριστικής συνεργασίας; Για ποια συνεργασία, λοιπόν, μπορούμε να μιλάμε; Είναι εντελώς υποκριτική, τυπική και ενδεχομένως έχει έρθει από την Ευρωπαϊκή Ένωση η συγκεκριμένη συμφωνία και καλούμεθα να την υπερψηφίσουμε.

Μιλάμε για τη Σαουδική Αραβία, μια χώρα η οποία δεν δείχνει καμμία ευαισθησία στα ανθρώπινα δικαιώματα, πόσω δε μάλλον στις γυναίκες. Βλέπουμε καθημερινά τα διάφορα βίντεο από τη Σαουδική Αραβία που δείχνουν τον τρόπο με τον οποίο συμπεριφέρονται προς αυτές, έναν τρόπο ο οποίος είναι πολλάκις χειρότερος και από τη συμπεριφορά προς τα ζώα ή οτιδήποτε άλλο.

Στη Σαουδική Αραβία είναι υποχρεωμένες οι γυναίκες να φορούν όχι απλά μπούργκα, αλλά να είναι καλυμμένες από την κορυφή μέχρι τα νύχια και να μην φαίνεται τίποτε απολύτως. Με αυτή τη χώρα θα υπογράψουμε ένα μνημόνιο συνεργασίας, με αυτή τη χώρα που αποδεδειγμένα συγχρηματοδοτεί τις διάφορες μη κυβερνητικές οργανώσεις του Σόρος, προκειμένου να προβούν στη διάλυση των εθνών και των πατρίδων, κυρίως στην Ευρώπη και στα Βαλκάνια, όπου έχουν στοχεύσει τα τελευταία είκοσι χρόνια;

Έχουμε μία άλλη άποψη. Θεωρούμε ότι όλες αυτές οι συμφωνίες στην πράξη δεν εξυπηρετούν τίποτε απολύτως και δεν ταιριάζουν επ’ ουδενί με τις αξίες και τον πολιτισμό της πατρίδος μας.

Γι’ αυτούς, λοιπόν, τους λόγους και για πάρα πολλούς άλλους -θα μπορούσαμε να καταχραστούμε όλο τον χρόνο- καταψηφίζουμε την εν λόγω κύρωση.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς.

Τον λόγο έχει ο Αναπληρωτής Υπουργός Περιβάλλοντος και Ενέργειας κ. Τσιρώνης.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Νομίζω ότι δεν χρειάζεται να μακρηγορήσουμε για μια τέτοια συμφωνία με την Ισλανδία. Η Ισλανδία είναι μια χώρα απ’ όπου μπορούμε να αντλήσουμε πολλά γόνιμα παραδείγματα για τον τρόπο λειτουργίας της και πραγματικά νομίζω ότι πρέπει να είναι μεγάλη χαρά το γεγονός ότι αποφασίζει να ενταχθεί στη ζώνη υψηλής φιλοδοξίας, στη ζώνη στην οποία βρίσκεται η Ευρωπαϊκή Ένωση.

Για τους πολίτες που ακούνε τη σημερινή συνεδρίαση, θέλω να θυμίσω μερικά πράγματα που ίσως υποτονίστηκαν σήμερα. Είναι πλέον κοινός τόπος ότι η ανθρώπινη δραστηριότητα εκπομπών αερίων θερμοκηπίου, κυρίως εκπομπών προϊόντων ορυκτού άνθρακα, δημιουργεί τρομακτικές αλλαγές στο κλίμα, αλλαγές που η γη είναι αδύνατον να απορροφήσει. Εάν συνεχίσουμε έτσι, -για να μιλήσω με οικονομικούς όρους- η εκτίμηση της Τράπεζας της Ελλάδος και η μελέτη της Ακαδημίας Αθηνών για τις επιπτώσεις από την κλιματική αλλαγή για τη χώρα μας μέχρι το 2100 είναι πως αυτές θα είναι 700 δισεκατομμύρια ευρώ. Και για όσους δεν αντιλαμβάνονται τον αριθμό, να καταλάβουμε ότι μιλάμε περίπου για ένα ποσό διπλάσιο από το σημερινό απεχθές χρέος της χώρας μας. Το σημερινό δημόσιο χρέος της χώρας είναι το μισό απ’ αυτό το νούμερο. Άρα, εάν συνεχίσουμε σε αυτόν τον ρυθμό, η Ελλάδα θα κληθεί να πληρώσει εκτός από το χρέος που αδυνατεί να πληρώσει –και το γνωρίζουμε όλοι- δύο φορές επάνω αυτό το ποσό.

Μπορεί μερικοί να μην καταλαβαίνουν από πού προέρχεται αυτός ο υπολογισμός. Θα αναφέρω μερικά πολύ σύντομα. Θα αναφέρω τη διάβρωση των ακτών μας. Ας ξεχάσουμε τις γνωστές αμμουδιές μας, αν συνεχίσουμε σε αυτόν τον ρυθμό. Θα αναφέρω ασθένειες φυτών και ζώων που ήταν άγνωστες στη χώρα μας και αυτή τη στιγμή πλήττουν τη χώρα μας. Θα αναφέρω την ερημοποίηση και θα αναφέρω και τις πυρκαγιές, που δεν ελέγχονται. Φέτος είχαμε το δυσάρεστο φαινόμενο, που το είχαμε και το 2007, να μη σβήνουν οι φωτιές, να πέφτει το νερό και να μη σβήνει το δέντρο, γιατί ήταν ξερό, γιατί είχαμε μια άνυδρη χρονιά. Αν αυτό επεκταθεί, νομίζω ότι μπορούμε να φανταστούμε τι θα συμβεί σε μια χώρα που στηρίζεται πάρα πολύ στη φύση και στη γεωργική της παραγωγή.

Να πω και ένα άλλο νούμερο, για να γίνουμε αντιληπτοί. Οι πρόσφυγες από την κλιματική αλλαγή, όπως υπολογίζονται από τον ΟΗΕ, υπολογίζονται σε εκατό εκατομμύρια. Σκεφτείτε τι παθαίνουμε σήμερα από τα πέντε-έξι εκατομμύρια Σύριων και τι γίνεται στην Ευρώπη σήμερα πολιτικά απ’ αυτές τις μετακινήσεις. Κάντε τον λογαριασμό στο μυαλό σας όλοι και όλες που ακούτε τη σημερινή ομιλία, τι σημαίνουν εκατό εκατομμύρια άνθρωποι που δεν θα μπορούν να μένουν πια στα σπίτια τους και θα μετακομίσουν. Οι περισσότεροι θα μετακομίσουν από την κεντρική Αμερική στη βόρεια Αμερική και από τις χώρες της Αφρικής και της Ασίας προφανώς στην Ευρώπη. Αναλογιστείτε, λοιπόν, τι σημαίνει αυτό δημογραφικά για τη χώρα μας, μια χώρα η οποία βρίσκεται ακριβώς σε αυτό το ιστορικό σταυροδρόμι -που με τόση φοβικότητα ακούσαμε άλλους να μιλάνε προηγουμένως για τους πολιτισμούς.

Άρα, εδώ δεν μιλάμε για ένα στενά πολιτικό ζήτημα. Και εδώ πραγματικά αναρωτιέμαι. Άκουσα την αγαπητή αγορήτρια του ΚΚΕ να μας λέει ότι για όλα αυτά φταίει ο καπιταλισμός και δεν θα διαφωνήσω, γιατί αυτήν τη στιγμή σε καπιταλισμό ζούμε, άρα ό,τι γίνεται γύρω μας, και τα καλά και τα κακά, σε αυτόν τον καπιταλισμό οφείλονται. Άρα, και εγώ είμαι από εκείνους που οραματίζονται μία άλλη οικονομία έξω από τον καπιταλισμό, έξω από την κοινωνία του κέρδους. Όμως, η ίδια απάντησε στον δικό της ενδοιασμό και εξήγησε ότι σήμερα, σε συνθήκες καπιταλισμού, οφείλουμε να αγωνιζόμαστε για το μεροκάματο, για τη φύση, για το νερό, για όλα τα αγαθά. Και η ερώτηση που υποβάλω, είναι πάρα πολύ απλή: Γι’ αυτές τις αμετάκλητες επιπτώσεις είναι κακό να αγωνιζόμαστε; Μήπως η επιτάχυνση των επενδύσεων στον τομέα των ανανεώσιμων πηγών ενέργειας είναι κακό για το κλίμα; Να μην γίνουν αυτές οι επενδύσεις; Γιατί θυμίζω ότι αν δεν υπήρχε αυτή η εμπορία ρύπων, που τόσο απαξιωτικά αναφέρθηκε η συνάδελφος, σήμερα δεν θα είχαμε διείσδυση των ανεμογεννητριών, δεν θα είχαμε διείσδυση των φωτοβολταϊκών. Θα εξακολουθούσαμε να καίμε τον φθηνό λιγνίτη και το φθηνό πετρέλαιο. Χάρη, ακριβώς, σε αυτό το πρωτόκολλο του Κιότο, που πραγματικά ήταν ανεπαρκέστατο και θα συμφωνήσω μαζί σας, που δεν κυρώθηκε απ’ όλες τις χώρες -είναι ανεπαρκής η εμπορία, όλα αυτά τα επιχειρήματα είναι καλά- αλλά χάρη σε αυτό καθόμαστε σήμερα και έχουμε μπροστά μας πολύ πιο ριζικές συμφωνίες. Ή, λοιπόν, θα κάνουμε κάτι τώρα ή όταν και εφόσον -και να σεβαστώ το όραμά σας- υλοποιηθεί το όραμά σας, θα υλοποιηθεί πολύ φοβάμαι σε μία έρημο. Άρα, σας καλώ να αναθεωρήσετε.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Αναπληρωτή Υπουργού)

Θα κλείσω σε ένα δευτερόλεπτο μονάχα.

Αναφέρθηκε κάποιος αγορητής στον απεχθή τρόπο με τον οποίο φέρονται αυτήν τη στιγμή κάποια κράτη στη χώρα μας και ταύτισε αυτήν την απεχθή συμπεριφορά -με κακή συμπεριφορά στις γυναίκες, με αυταρχισμό και με άλλα τέτοια φαινόμενα- με έναν ολόκληρο πολιτισμό. Και είπε ότι εμείς δεν πρέπει ως έθνος να έχουμε καμμία σχέση με αυτόν τον πολιτισμό.

Αυτή η συμπεριφορά, που είναι πάρα πολύ συχνή δυστυχώς, δηλαδή το να ταυτίζεις έναν πολιτισμό και ένα έθνος με μία απεχθή συμπεριφορά, έχει γίνει ξανά στο παρελθόν. Να θυμίσω ότι η θρησκεία μας, η θρησκεία της αγάπης, έχει βγάλει την Ιερά Εξέταση. Να ταυτίσουμε, λοιπόν, την Ιερά Εξέταση με τη θρησκεία μας; Να ταυτίσουμε το γερμανικό έθνος με τα εγκλήματα του Χίτλερ; Ε, λοιπόν, εγώ λέω ότι όταν ταυτίζονται κακές συμπεριφορές με έθνη, αυτό λέγεται ρατσισμός και τον ρατσισμό σε αυτήν τη Βουλή δεν πρέπει να τον υποθάλπουμε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του νομοσχεδίου του Υπουργείου Περιβάλλοντος και Ενέργειας: «Κύρωση της Συμφωνίας μεταξύ της Ευρωπαϊκής Ένωσης και των κρατών- μελών της, αφενός, και της Ισλανδίας, αφετέρου, σχετικά με τη συμμετοχή της Ισλανδίας στην από κοινού ανταπόκριση στις υποχρεώσεις που έχουν αναλάβει η Ευρωπαϊκή Ένωση, τα κράτη-μέλη της και η Ισλανδία στη δεύτερη περίοδο δέσμευσης, σύμφωνα με την τροποποίηση της Ντόχα στο πρωτόκολλο του Κιότο, που κυρώθηκε με το ν. 4345/2015 (Α΄148), στη σύμβαση - πλαίσιο των Ηνωμένων Εθνών για την κλιματική αλλαγή που έχει κυρωθεί με το ν. 3017/2002 (Α΄117)».

Ερωτάται το Σώμα: Γίνεται δεκτό το νομοσχέδιο;

**ΓΕΩΡΓΙΟΣ ΔΗΜΑΡΑΣ:** Ναι.

**ΓΕΩΡΓΙΟΣ ΚΑΣΑΠΙΔΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΡΗΓΟΡΙΟΣ ΨΑΡΙΑΝΟΣ:** Ναι.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το νομοσχέδιο του Υπουργείου Περιβάλλοντος και Ενέργειας: «Κύρωση της Συμφωνίας μεταξύ της Ευρωπαϊκής Ένωσης και των κρατών- μελών της, αφενός, και της Ισλανδίας, αφετέρου, σχετικά με τη συμμετοχή της Ισλανδίας στην από κοινού ανταπόκριση στις υποχρεώσεις που έχουν αναλάβει η Ευρωπαϊκή Ένωση, τα κράτη-μέλη της και η Ισλανδία στη δεύτερη περίοδο δέσμευσης, σύμφωνα με την τροποποίηση της Ντόχα στο πρωτόκολλο του Κιότο, που κυρώθηκε με το ν. 4345/2015 (Α΄148), στη σύμβαση - πλαίσιο των Ηνωμένων Εθνών για την κλιματική αλλαγή που έχει κυρωθεί με το ν. 3017/2002 (Α΄117)» έγινε δεκτό κατά πλειοψηφία, σε μόνη συζήτηση επί της αρχής, των άρθρων και του συνόλου και έχει ως εξής:

(Να μπει το νομοσχέδιο σελ.18 α)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα, πριν περάσουμε στην Κύρωση της δεύτερης Σύμβασης, ότι η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Υγείας: «Προσαρμογή της ελληνικής νομοθεσίας προς την Οδηγία 2014/40/ΕΕ του Ευρωπαϊκού Κοινοβουλίου και του Συμβουλίου της 3ης Απριλίου 2014 για την προσέγγιση των νομοθετικών, κανονιστικών και διοικητικών διατάξεων των κρατών-μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων και την κατάργηση της Οδηγίας 2001/37/ΕΚ (αριθμ. L 127/1 της 29.4.2014), όπως το Παράρτημα ΙΙ της Οδηγίας αυτής τροποποιήθηκε με την κατ’ εξουσιοδότηση εκδοθείσα Οδηγία 2014/109/ΕΕ της Επιτροπής της 10ης Οκτωβρίου 2014 για την τροποποίηση του Παραρτήματος ΙΙ της Οδηγίας 2014/40/ΕΕ του Ευρωπαϊκού Κοινοβουλίου και του Συμβουλίου με τη θέσπιση της βιβλιοθήκης των εικονογραφικών προειδοποιήσεων που πρέπει να χρησιμοποιούνται για τα προϊόντα καπνού, καθώς και άλλες συναφείς διατάξεις».

Συνεχίζουμε τη νομοθετική εργασία.

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομίας, Ανάπτυξης και Τουρισμού: «Κύρωση του Μνημονίου Κατανόησης για τη συνεργασία στον τομέα του Τουρισμού μεταξύ του Υπουργείου Τουρισμού της Ελληνικής Δημοκρατίας και της Σαουδαραβικής Επιτροπής Τουρισμού και Αρχαιοτήτων του Βασιλείου της Σαουδικής Αραβίας».

Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή, μπορούν να λάβουν τον λόγο όσοι έχουν αντίρρηση επί της κυρώσεως αυτής της συμφωνίας.

Θέλει κάποιος συνάδελφος να λάβει τον λόγο; Προφανώς, η κ. Μανωλάκου, εάν δεν απατώμαι, διότι ο κ. Παναγιώταρος κάλυψε και τη δεύτερη συμφωνία.

Κυρία Μανωλάκου, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, σας έχω ζητήσει τον λόγο επί της διαδικασίας, για να ρωτήσω κάτι.

**ΠΡΟΕΔΡΕΥΩΝ (Γεώργιος Βαρεμένος):** Συγγνώμη, κυρία Μανωλάκου.

Τον λόγο έχει ο κ. Βρούτσης.

**ΙΩΑΝΝΗΣ ΒΡΟΥΤΣΗΣ:** Θέλω να ρωτήσω πάλι την κυρία Υπουργό εάν προτίθεται να καταθέσει κάποια τροπολογία.

Εμείς, ως γνωστόν, συμφωνήσαμε στην επιτροπή. Ως εκ τούτου, αυτό το οποίο απομένει είναι να δούμε εάν υπάρχει εκ μέρους της Κυβέρνησης πρόθεση να καταθέσει τροπολογία στο συγκεκριμένο νομοσχέδιο.

Ευχαριστώ.

**ΕΛΕΝΑ ΚΟΥΝΤΟΥΡΑ (Αναπληρώτρια Υπουργός Οικονομίας, Ανάπτυξης και Τουρισμού):** Όχι.

**ΠΡΟΕΔΡΕΥΩΝ (Γεώργιος Βαρεμένος):** Όχι. Να μην υπάρχει, λοιπόν, αγωνία.

Κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Έφυγε ο κ. Τσιρώνης, αλλά απαντήσεις, γιατί δεν έχουν μειωθεί οι ρύποι τώρα με τόσες διεθνείς συνθήκες όλες αυτές τις δεκαετίες, δεν μας έδωσε. Άρα, οι συμφωνίες δεν φέρνουν αποτέλεσμα, γιατί άλλα συμφέροντα εξυπηρετούν.

Να έρθουμε τώρα σ’ αυτή τη συμφωνία.

Θα ήθελα εξαρχής να πω ότι η ανάπτυξη του τουρισμού δεν γνώρισε κρίση. Ωστόσο, δεν αποτυπώνεται τι πραγματικά συμβαίνει πίσω από τη βιτρίνα. Σκεπάζονται η ένταση της εκμετάλλευσης των εργαζομένων, οι χειρότεροι όροι δουλειάς και ο μεγαλύτερος αποκλεισμός λαϊκών στρωμάτων από διακοπές και αναψυχή.

Ταυτόχρονα, οι επενδύσεις στον τουρισμό χρηματοδοτούνται από διεθνή και εγχώρια χρηματοπιστωτικά ιδρύματα με κεφάλαια που προκύπτουν από την αφαίμαξη των λαών της Ευρώπης και ολόκληρου του κόσμου. Στα παραπάνω, συμπεριλαμβάνονται παραχωρήσεις δημοσίων εκτάσεων, αιγιαλών, λιμανιών, μαρίνων, αεροδρομίων, δασών σε μεγάλους επιχειρηματικούς ομίλους, προκειμένου να αξιοποιηθούν για να ανοίξουν νέα πεδία κερδοφορίας.

Τα αναφέρω, γιατί μια από τις βασικές αγορές, που επεκτείνονται και επιδιώκουν να κερδίσουν οι μεγάλοι όμιλοι στην τουριστική βιομηχανία είναι και από τις χώρες της Αραβικής Χερσονήσου.

Ήδη είναι αυξημένο το ρεύμα τουριστικής κίνησης από αραβικά κράτη σε σχέση με το 2015. Υπάρχουν διεθνικά μονοπώλια σαουδαραβικών συμφερόντων με σημαντικές επενδύσεις στην Ελλάδα, όπως ο όμιλος Olayan με έδρα την Αθήνα. Έχει αποκτήσει το 25% των μετοχών του Costa Navarino της «ΤΕΜΕΣ» και συμμετέχει στο μετοχικό κεφάλαιο της «AEGEAN AIRLINES». Ο όμιλος Olayan έχει επενδύσεις στην «CHIPITA», στις τηλεπικοινωνίες, στις ΑΠΕ, συμμετέχει στην «COCA-COLA 3E» και στα ακίνητα και με τον όμιλο Κωνσταντακόπουλου υπέβαλαν προσφορά για τον Αστέρα Βουλιαγμένης. Θεωρείται ο ισχυρότερος επιχειρηματικός όμιλος της Σαουδικής Αραβίας και διαθέτει επενδύσεις σε όλον τον πλανήτη.

Η «ΤΕΜΕΣ» σε κοινοπραξία με τουρκικά κεφάλαια έχουν καταθέσει προσφορά για να αγοράσουν το Hilton Αθήνας και μάλλον θα το αποκτήσουν. Την ίδια ώρα η Σαουδική Αραβία αξιοποιείται ως ευκαιρία επενδύσεων κεφαλαίων στον ιατρικό τουρισμό και την τροφοδότηση από Ελλάδα με τεχνογνωσία, ιατρικό και άλλων ειδικοτήτων προσωπικό.

Με αυτό το μνημόνιο συνεργασίας ουσιαστικά δίνεται πλήρης κρατική στήριξη στους μονοπωλιακούς ομίλους να προωθήσουν τα επενδυτικά τους σχέδια. Γι’ αυτό δεν περιέχει τίποτα, που να κατοχυρώνει δουλειά με πλήρη δικαιώματα και συλλογικές συμβάσεις για τους εργαζόμενους. Εξάλλου, στη Σαουδική Αραβία είναι ανύπαρκτα τα εργατικά δικαιώματα. Υπάρχει υπερεκμετάλλευση δεκάδων χιλιάδων ξένων εργατών. Υπάρχουν απλήρωτοι εργάτες στα κάτεργα των κατασκευών.

Στα άρθρα, λοιπόν, είναι φανερό ποιοι εξυπηρετούνται. Ανοίγεται ο δρόμος για την εκμετάλλευση φθηνού ευέλικτου εργατικού δυναμικού χωρίς δικαιώματα, μέσω των προγραμμάτων κατάρτισης, ενώ φωτογραφική διάταξη για τους ομίλους Olayan και Κωνσταντακόπουλου είναι το άρθρο 7.

Η συγκεκριμένη σύμβαση ήταν προϊόν συμφωνιών, που είχε υπογράψει η προηγούμενη κυβέρνηση Νέας Δημοκρατίας-ΠΑΣΟΚ με το Σαουδαραβικό Κράτος και εξάλλου γι’ αυτό την ψηφίζουν. Πρόκειται ουσιαστικά για υλοποίηση βασικών σχεδιασμών του μονοπωλιακού κεφαλαίου, που επενδύει στον τουρισμό σε συνεργασία με το ντόπιο κεφάλαιο και την ολόπλευρη στήριξη του ελληνικού κράτους για άνοιγμα στις αγορές και σε κεφάλαια από τις αραβικές χώρες του Κόλπου και, συνεπώς, αύξηση της κερδοφορίας τους.

Η συγκυβέρνηση ΣΥΡΙΖΑ-ΑΝΕΛ υλοποιεί κατά γράμμα αυτούς τους σχεδιασμούς, επιβεβαιώνοντας στην πράξη ότι το κράτος έχει συνέχεια. Βασικός άξονας της πολιτικής της είναι τα συμφέροντα του μονοπωλιακού κεφαλαίου, που αντανακλάται και σε τέτοιες διακρατικές συμφωνίες που υπογράφει. Συνεπώς, το «θαύμα» του τουρισμού είναι για λίγους και μεγάλους, αφού από την ανάπτυξη της τουριστικής βιομηχανίας κερδίζει μια χούφτα επιχειρηματικών ομίλων, ενώ για τις χιλιάδες εργαζομένων στις μεγάλες ξενοδοχειακές μονάδες είναι το τρέξιμο, η ατελείωτη δουλειά, η απληρωσιά και στο βάθος η ανεργία.

Οι εργαζόμενοι του Athens Ledra είδαν από πρώτο χέρι τι σημαίνει «υψηλές επιδόσεις» στον τουρισμό, αύξηση στις αφίξεις και στα κέρδη. Αυτά δείχνουν τα στοιχεία, που δημοσιεύονται. Περισσότερη δουλειά, δηλαδή, αλλά μικρότεροι μισθοί για τους εργαζόμενους, αφού σε όλο και περισσότερους χώρους δεν εφαρμόζεται η κλαδική συλλογική σύμβαση. Η απλήρωτη δουλειά πάει σύννεφο, λιγότερο προσωπικό, γενίκευση της μαθητείας.

Τουρισμός και ανάπτυξη, λοιπόν, για λίγους. Κέρδη για τις μονοπωλιακές επιχειρήσεις, που έχουν στα χέρια τους ξενοδοχεία, πρακτορεία, αεροπλάνα, κρουαζιερόπλοια. Μίζερη και αβέβαιη ζωή για τους εργαζόμενους του κλάδου. Αυτή τη λογική και πολιτική υπηρετεί και η συγκεκριμένη κύρωση μνημονίου, που το Κομμουνιστικό Κόμμα Ελλάδας καταψηφίζει.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Ο κ. Σαχινίδης έχει τον λόγο.

**ΙΩΑΝΝΗΣ ΣΑΧΙΝΙΔΗΣ:** Κύριε Πρόεδρε, κυρία Υπουργέ, κυρίες και κύριοι Βουλευτές, ακούσαμε προηγουμένως τον Υπουργό κ. Τσιρώνη να αναφέρεται σε ρατσισμό. Μάλιστα, δεν είχε καν το θάρρος να πει όνομα. Είπε «κάποιος αγορητής». Ο δικός μας αγορητής από τη Χρυσή Αυγή μίλησε για τη βία, που ασκείται από το κράτος της Σαουδικής Αραβίας.

Τελικά, μάλλον, είναι πολύ επιλεκτικός ο αντιρατσισμός σε αυτήν την Αίθουσα. Δηλαδή, δεν θεωρεί ρατσιστικό ο κ. Τσιρώνης το ότι οι άνθρωποι, που κατάγονται από αυτή τη χώρα, καταστρέφουν αρχαία μνημεία. Αυτό είναι σωστό, κατά την άποψη τη δική του.

Όμως, επειδή ο κ. Τσιρώνης δεν έχει το θάρρος να αναφερθεί σε ονόματα, σε αντίθεση με εμάς από τη Χρυσή Αυγή, εμείς θα αναφερθούμε. Πριν από λίγες ημέρες και συγκεκριμένα την Πέμπτη 1η του μηνός, εντός αυτής της Αιθούσης έγινε μια συζήτηση για το θέμα της ΕΛΣΤΑΤ και η πρώην Eισαγγελέας Αρείου Πάγου η κ. Ξένια Δημητρίου είχε δώσει παραγγελία για διενέργεια προκαταρκτικής εξέτασης, κάνοντας πρόταση για αναίρεση της απαλλαγής του Προέδρου της ΕΛΣΤΑΤ Ανδρέα Γεωργίου σε ό,τι αφορά το σκέλος της κακουργηματικής κατηγορίας.

Εδώ εκτός από την ωμή παρέμβαση της Κομισιόν έχουμε και την ωμή παρέμβαση της Κυβέρνησης στο έργο της δικαιοσύνης. Ανατέθηκε, λοιπόν, στον Αναπληρωτή Υπουργό Οικονομικών, κ. Χουλιαράκη ένας άχαρος ρόλος, θα έλεγα, να αναλάβει να τοποθετηθεί, εγώ, όπως είπα και πριν, θα έλεγα να παρέμβει στο έργο της δικαιοσύνης, από πλευράς της συγκυβέρνησης ΣΥΡΙΖΑ-ΑΝΕΛ για τη γνωστή υπόθεση της ΕΛΣΤΑΤ. Μάλιστα η αγωνία του, κατά τη διάρκεια της δήλωσής του, ήταν τόσο έκδηλη, που, την ώρα που διάβαζε τη δήλωση, είχε το δάκτυλό του πάνω στο κείμενο, για να μην κάνει κάποιο λάθος. Αυτά, που του έγραψαν, έπρεπε να τα πει ακριβώς όπως έπρεπε. Όμως, ήταν κείμενο, με το οποίο εκτελούσε πιστά τις εντολές των τοκογλύφων Ντομπρόφσκι και Μοσκοβισί, οι οποίες εντολές, δυστυχώς, έχουν εφαρμοστεί.

Με την κίνησή του αυτή θέλησε να διαγράψει ένα εθνικό έγκλημα. Θέλησε να θάψει ένα σκάνδαλο, ίσως το μεγαλύτερο σκάνδαλο στη νεότερη ελληνική ιστορία. Με την κίνησή του αυτή προστατεύει όλους τους πολιτικά εμπλεκόμενους της τότε κυβέρνησης ΠΑΣΟΚ. Μάλιστα θα διαβάσω και απόσπασμα από τη δήλωσή του: «Η ελληνική Κυβέρνηση έχει πλήρη εμπιστοσύνη στα στοιχεία της ΕΛΣΤΑΤ και στα στοιχεία της Eurostat».

Ε, λοιπόν, όχι. Η Χρυσή Αυγή δεν έχει απολύτως καμμία εμπιστοσύνη σε αυτά, που λέτε και πράττετε. Θα σας το αιτιολογήσω με επιχείρημα. Μέσα σε αυτήν την Αίθουσα από τους τριακόσιους βουλευτές οι εξήντα πέντε κατέχουν πτυχίο νομικής και δεν έχει ανοίξει απολύτως κανένα ρουθούνι για αυτή τη δήλωση του Υπουργού. Οι λαλίστατοι κατά τα άλλα της Νέας Δημοκρατίας δεν ακουμπάνε φυσικά τα πρώην συνεταιράκια τους. Πού ξέρεις, ίσως τα χρειαστεί και σε μια άλλη εκλογική συνεργασία.

Μια συμβουλή στον Πρόεδρό τους: Να μην κάνει την ίδια γκάφα με τον προκάτοχό του Σαμαρά και δηλώσει πως δεν θα συνεργαστεί με το ΠΑΣΟΚ. Εδώ συνεργαστήκατε με το ΚΚΕ, κύριοι της Νέας Δημοκρατίας!

Εις ό,τι αφορά το Κομμουνιστικό Κόμμα. Ακούμε επανειλημμένα για τον καπιταλισμό και πόσο θέλουν να τον πολεμήσουν. Σας φέραμε, κυρία Μανωλάκου, στις επιτροπές τους καπιταλιστές, τους μεγαλοκαναλάρχες και τους μεγαλοεργολάβους και δεν τους κάνατε απολύτως καμμία ερώτηση!

Φυσικά, το Ποτάμι ψάχνει για το ποιος θα πάει πού, ποιο κόμμα θα τους απορροφήσει.

Ο κ. Λεβέντης ασκεί πολιτική με τον ίδιο τρόπο, που κάποτε τραγουδούσε.

Άφησα τελευταίο το ΠΑΣΟΚ. Δεν περιμέναμε, φυσικά, να θίξετε αυτό το ζήτημα, διότι σας αφορά άμεσα και έμμεσα, άσχετα που ο κ. Παπανδρέου δεν ανήκει πλέον στο ΠΑΣΟΚ, αλλά ήταν Πρόεδρός σας και πρωθυπουργός την επίμαχη χρονική στιγμή του σκανδάλου.

Μήπως και εσείς, κύριοι του ΠΑΣΟΚ, διαπραγματευτήκατε την ασυλία σας για μετεκλογική συνεργασία; Γιατί δεν κάνετε και εσείς έναν πλειοδοτικό διαγωνισμό, όπως έκανε η Συγκυβέρνηση, για την αδειοδότηση των καναλιών;

Μιας και αναφέρθηκα στις αδειοδοτήσεις των καναλιών, θα ήθελα να πω ότι μας κάνει μεγάλη εντύπωση το εξής: Η σημερινή Συγκυβέρνηση θα έπρεπε να δείξει πρώτη το καλό παράδειγμα. Θα έπρεπε σε μια χώρα όπου λειτουργούν τέσσερα κρατικά κανάλια και δίνονται τέσσερις ιδιωτικές άδειες -εμάς καθόλου δεν θα μας ενδιέφερε αν δεν δινόταν καμμία άδεια, διότι, όπως έχουμε πει επανειλημμένα, η τρίτη πολιτική δύναμη είναι τελείως αποκλεισμένη από προβολή σε οποιοδήποτε κανάλι, είτε κρατικό είτε ιδιωτικό- θα έπρεπε η Κυβέρνηση να δείξει το καλό της πρόσωπο, ξεκινώντας τις περικοπές από τα τέσσερα κρατικά κανάλια. Δεν είναι δυνατόν σε μια χώρα όπου δίνονται τέσσερις άδειες σε ιδιωτικά κανάλια, να λειτουργούν και τέσσερα κρατικά κανάλια!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Έκριναν, λοιπόν, σκόπιμο να γίνει αυτός ο διαγωνισμός. Όμως, εδώ προκύπτουν σοβαρά ζητήματα, όπως πώς επέτρεψαν τη συμμετοχή στο διαγωνισμό κάποιων από τους διεκδικητές, ενώ ήδη χρωστούν εκατομμύρια από θαλασσοδάνεια με ίδιο αντικείμενο εργασίας.

Πώς διασφαλίζεται ότι θα ανακάμψουν οικονομικά και θα έχουν θετικό πρόσημο στα έσοδά τους, έσοδα τα οποία θα καλύψουν τα ληξιπρόθεσμα χρέη τους και παράλληλα θα καλύπτουν και τις τρέχουσες οικονομικές τους ανάγκες;

Δεύτερον, αφού είχαν τα εκατομμύρια, γιατί δεν υποχρεώθηκαν οι κύριοι αυτοί σε άμεση εξόφληση των δανείων τους;

Τρίτον, γιατί δεν ζητήσατε την άμεση καταβολή των τιμημάτων από τον διαγωνισμό και τους αφήνετε να τα εξοφλήσουν σε έξι δόσεις;

Τέταρτον -και σημαντικότερο- όλοι όσοι διεκδίκησαν κομμάτι πίτας από το τηλεοπτικό τοπίο θεωρούνται με τον έναν ή με τον άλλο τρόπο «πετυχημένοι επιχειρηματίες». Πώς γίνεται, όμως, -και πείτε μου εσείς σε αυτή εδώ σε αυτή την Αίθουσα-, όλοι αυτοί οι οξυδερκείς επιχειρηματίες να διαθέτουν τόσα χρήματα, ώστε να διεκδικούν άδεια τηλεοπτική, τη στιγμή που αποδεδειγμένα όσοι δραστηριοποιήθηκαν στα μέσα μαζικής ενημέρωσης είχαν ζημιές και όχι κέρδη;

Και αν δούμε τις προσφορές που υπήρξαν και τα ποσά στα οποία έκλεισαν τελικά οι άδειες, βγαίνει το εξής συμπέρασμα:

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, ολοκληρώνετε.

**ΙΩΑΝΝΗΣ ΣΑΧΙΝΙΔΗΣ:** Τελειώνω, κύριε Πρόεδρε.

Αυτοί οι πανέξυπνοι κατά τα άλλα επιχειρηματίες θέλησαν να επενδύσουν χρήματα, με τα οποία θα μπορούσαν να αγοράσουν για μεγαλύτερο χρονικό διάστημα και με εγγυημένα κέρδη την «ΤΡΑΙΝΟΣΕ», τα περιφερειακά αεροδρόμια, ακόμα και κάποια από τα λιμάνια.

Αυτό, κυρίες και κύριοι συνάδελφοι, αποδεικνύει ότι στα μέσα μαζικής ενημέρωσης υπάρχει διαπλοκή. Αυτή τη διαπλοκή οι μόνοι που έχουν τη δύναμη και τη θέληση να την εξαλείψουν είμαστε εμείς, η Χρυσή Αυγή.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Βαρεμένος):** Κύριε Καρρά, δεν προβλέπεται.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Το καταλαβαίνω, κύριε Πρόεδρε, αλλά θα ήθελα να σημειώσω κάτι.

**ΑΝΔΡΕΑΣ ΛΟΒΕΡΔΟΣ:** Κοινοβουλευτικός Εκπρόσωπος είναι. Φυσικά και προβλέπεται.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Καρρά, έχετε τον λόγο.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Θα ήθελα να σημειώσω ότι η αναφορά που έκανε ο συνάδελφος της Χρυσής Αυγής δεν ήτο η πρέπουσα, για τον λόγο ότι δεν είχε τεθεί κανένα θέμα. Ανεφέρθη στον Πρόεδρο του κόμματός μας και τον ονόμασε «τραγουδιστή». Για ποιον λόγο; Τουλάχιστον, να μας το εξηγήσει, να του το απαντήσουμε. Καταλαβαίνετε, δηλαδή, ότι αυτή η απρέπεια θα πρέπει να σημειωθεί και να στηλιτευτεί, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

**ΓΕΩΡΓΙΟΣ ΚΑΣΑΠΙΔΗΣ:** Κύριε Πρόεδρε, μπορώ να έχω τον λόγο, παρακαλώ;

**ΠΡΟΕΔΡΕΥΩΝ (Γεώργιος Βαρεμένος):** Κύριε Κασαπίδη, κατά πλεονασμόν, έχετε για δύο λεπτά τον λόγο.

**ΓΕΩΡΓΙΟΣ ΚΑΣΑΠΙΔΗΣ:** Ευχαριστώ, κύριε Πρόεδρε.

Ως γνωστόν, όπως είπε και ο εκπρόσωπός μας, υπερψηφίσαμε και τις δύο συμφωνίες στην επιτροπή και στην Ολομέλεια.

Απλώς θα ήθελα να εκμεταλλευτώ την ευκαιρία της παρουσίας της κυρίας Υπουργού -ο κύριος Υπουργός έφυγε, βέβαια- και να υπογραμμίσω, διασυνδέοντας και τις δύο συμφωνίες που επικυρώνει σήμερα η Βουλή, κάποιες εξελίξεις που τρέχουν στην Ευρωπαϊκή Ένωση και ενδιαφέρουν άμεσα τη χώρα μας, αλλά εδώ και αρκετά χρόνια τις βλέπουμε λίγο από μακριά.

Τι εννοώ; Όπως προαναφέρθηκε, όλοι γνωρίζουμε ότι οι κλιματικές αλλαγές εξαιτίας των εκπομπών αερίων του θερμοκηπίου δεν είναι προ των πυλών, είναι εντός των τειχών. Φέτος ζούμε την πιο θερμή χρονιά όλων των εποχών, όπως καταγράφεται στα μετεωρολογικά δεδομένα που καταγράφει η NASA και οι επιπτώσεις είναι ορατές φέτος στη χώρα μας με σημαντικές ζημιές στη γεωργία, αλλά και σε άλλους τομείς.

Όπως λένε ειδικοί εμπειρογνώμονες, με τη σταδιακή αύξηση της θερμοκρασίας και τη σταδιακή αύξηση της στάθμης της θάλασσας οι ζημιές που θα προκληθούν ξεπερνούν το μέγεθος που ανέφερε ο κύριος Υπουργός, που σχετίζεται με τις ζημιές στη χώρα μας. Παγκοσμίως αυτές οι ζημιές ανέρχονται περίπου στα 40 τρισεκατομμύρια δολάρια.

Ωστόσο, δεν είναι τόσο δύσκολο να ανακόψουμε αυτή την καταστροφική πορεία του πλανήτη, βασιζόμενοι βέβαια στην επιστημονική γνώση και αυτό θα ήθελα να καταθέσω, κύριε Πρόεδρε.

Συμμετέχοντας το 2014, ως ο μοναδικός εκπρόσωπος της πατρίδας μας, σε ένα συνέδριο που έγινε στη Λυών της Γαλλίας, το οποίο διενεργούσε η Ευρωπαϊκή Επιτροπή Έρευνας για την Ενεργειακή Τεχνολογία, στην οποία επιτροπή συμμετείχε η χώρα μας από το 2004 με την παρουσία του τότε Υπουργού, του κ. Σιούφα, αλλά με την αλλαγή του Υπουργού -από τότε- αδράνησε η παρουσία της χώρας μας σε αυτή την επιτροπή, η οποία χρηματοδότησε την πρώτη δεκαετία του 2000 την εφαρμοσμένη έρευνα επάνω στις νέες τεχνολογίες των ανανεώσιμων πηγών, με ιδιαίτερη έμφαση στις τεχνολογίες του υδρογόνου και των κυψελών καυσίμου.

Το 2014 έκαναν τον απολογισμό και την αποτίμηση όλες οι χώρες-μέλη και η πατρίδα μας δεν είχε να κάνει υπολογισμό, γιατί δεν ολοκληρώθηκαν τα projects που τότε ξεκίνησαν. Ποια ήταν τα projects, τα οποία θέλω να αναφέρω ενώπιον και της κυρίας Υπουργού, που την ενδιαφέρουν άμεσα;

Ήταν το project «Ο Αϊ Στράτης, το πράσινο νησί». Είχε αναλάβει η χώρα να υλοποιήσει ένα πρότυπο μοντέλο ενεργειακής απεξάρτησης από ορυκτά καύσιμα ενός νησιού, του Αϊ Στράτη, και στη συνέχεια αυτό να επεκτεινόταν σε άλλα νησιά και σε άλλες περιοχές της πατρίδας μας. Αυτό ακόμα δεν ολοκληρώθηκε.

Επίσης, είχε αναλάβει η χώρα να ενσωματώσει την τεχνολογία του υδρογόνου, ιδρύοντας στο ΚΑΠΕ έναν αντιδραστήρα υδρογόνου, ο οποίος αξιοποιούσε το υδρογόνο που παράγονταν από το νερό. Ποιο ήταν το αποτέλεσμα; Τα δύο project είναι ημιτελή και οι Ευρωπαίοι περιμένουν ακόμη τις προτάσεις μας για τη δεύτερη περίοδο, που είναι η χρηματοδότηση των αποτελεσμάτων αυτών.

Τι μπορούμε να κάνουμε τώρα, κυρία Υπουργέ, γιατί είναι κάτι που σας αφορά; Αυτό το μοντέλο, αυτό το σχέδιο που αφορούσε την ενεργειακή απεξάρτηση των νησιών μας μπορεί να μην τελεσφόρησε, ωστόσο οι τεχνολογίες υπάρχουν. Υπάρχουν οι τεχνολογίες της ηλεκτροκινήσεως με μπαταρίες επαναφορτιζόμενες από τις ανανεώσιμες πηγές, που στη χώρα μας υπάρχουν άφθονες, και μπορούν όλα τα οχήματα που χρησιμοποιούνται στην τουριστική βιομηχανία να ενσωματώσουν αυτήν την τεχνολογία με εγχώριους επενδυτές. Δεν χρειάζεται να φέρουμε απ’ έξω κεφάλαια. Μπορούν οι ίδιοι οι Έλληνες επιχειρηματίες, συλλογικά σχήματα, συνεταιρισμοί -ώστε να μη δώσουμε πρωτοβουλία, όπως λέει η κ. Μανωλάκου, μόνο στα συμφέροντα- αλλά και οι τοπικές κοινωνίες να ιδρύσουν αστικές εταιρείες και να ενσωματώσουν αυτήν την τεχνολογία, ώστε στη δεύτερη περίοδο να μας χρηματοδοτήσει αυτή η επιτροπή με επιπλέον πόρους από αυτούς που έχει προγραμματίσει η Ευρωπαϊκή Ένωση για τη χώρα μας, πέραν των κονδυλίων του ΕΣΠΑ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κασαπίδη, ολοκληρώστε.

**ΓΕΩΡΓΙΟΣ ΚΑΣΑΠΙΔΗΣ:** Ολοκληρώνω, κύριε Πρόεδρε.

Επίσης, η δεύτερη τεχνολογία, κύριε Πρόεδρε, αφορά την τεχνολογία του υδρογόνου. Μπορεί η χώρα να διεκδικήσει. Περιμένουν το βήμα από εμάς οι εταίροι μας, κατ’ αρχάς, στη Γερμανία και στη Γαλλία, όπου έχουν ενσωματώσει την τεχνολογία του υδρογόνου –τελειώνω με αυτό- στην κίνηση μέσα στις πόλεις.

Το Αμβούργο, κύριε Πρόεδρε, σήμερα που μιλάμε, έχει ογδόντα δύο λεωφορεία που καίνε νερό, όχι απλώς υδρογόνο. Φουλάρουν με νερό, γίνεται ηλεκτρόλυση του υδρογόνου μέσα στα αυτοκίνητα, το υδρογόνο ως καύσιμο μετά αξιοποιείται και καίνε νερό.

Εάν μπούμε ως χώρα σε αυτήν την τεχνολογία με συμπαραγωγή αυτών των εξοπλισμών στην πατρίδα μας, καταλαβαίνετε ποιο είναι το πλεονέκτημα, διότι θα έχουμε ένα διαβατήριο για τον τουρισμό, για τη γεωργία, για τη βιομηχανία και σταδιακά θα απεξαρτηθεί η χώρα από τα ορυκτά καύσιμα, κυρίως από τα εισαγόμενα. Με τις καθαρές τεχνολογίες του λιγνίτη -που είναι ένα άλλο project που έχει ξεκινήσει η χώρα μας και το οποίο πάει λίγο καλύτερα- μπορούμε να μειώσουμε τις εκπομπές των αερίων ρύπων και να είμαστε εμείς πρωτοπόροι, ενώ είμαστε ουραγοί στην Ευρωπαϊκή Ένωση.

Ευχαριστώ, κύριε Πρόεδρε, που μου δώσατε τη δυνατότητα να τοποθετηθώ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει η κ. Κουντουρά.

**ΙΩΑΝΝΗΣ ΣΑΧΙΝΙΔΗΣ:** Κύριε Πρόεδρε, οφείλω μία απάντηση στον κ. Καρρά να του εξηγήσω τι είπα.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, μην το ανακυκλώνουμε τώρα.

**ΙΩΑΝΝΗΣ ΣΑΧΙΝΙΔΗΣ:** Αισθάνομαι την υποχρέωση να πω δυο κουβέντες μόνο.

**ΠΡΟΕΔΡΕΥΩΝ (Γεώργιος Βαρεμένος):** Αφήστε το.

Τον λόγο έχει η κ. Κουντουρά.

**ΕΛΕΝΑ ΚΟΥΝΤΟΥΡΑ (Αναπληρώτρια Υπουργός Οικονομίας, Ανάπτυξης και Τουρισμού):** Ευχαριστώ, κύριε Πρόεδρε.

Πρώτα απ’ όλα, θα ήθελα να ευχαριστήσω τον κ. Κασαπίδη για τις προτάσεις του, οι οποίες πραγματικά έχουν πολύ μεγάλο ενδιαφέρον, γιατί η προστασία του περιβάλλοντος είναι η προστασία του τουρισμού. Αυτό το ξέρουμε, γιατί από τα πρώτα –αν θέλετε- παράπονα των τουριστών είναι όταν το περιβάλλον δεν είναι αυτό που πρέπει.

Σας ευχαριστώ πάρα πολύ. Ειλικρινά, θα χαρώ πολύ -και με τον κ. Τσιρώνη, επειδή έχουμε εξαιρετική συνεργασία- να δω αυτές τις προτάσεις σας γραπτές. Σίγουρα υπάρχουν προβλήματα και παθογένειες και καταστάσεις οι οποίες δεν ολοκληρώθηκαν στο παρελθόν. Μπορούμε να το δούμε. Είναι χαρά μου.

Θα ήθελα να καταθέσω μία μικρή νομοτεχνική βελτίωση που αφορά το Μνημόνιο Κατανόησης για τη συνεργασία στον τομέα του Τουρισμού του Υπουργείου Τουρισμού της Ελληνικής Δημοκρατίας και της Σαουδικής Επιτροπής Τουρισμού και Αρχαιοτήτων. Στον τίτλο και στο άρθρο πρώτο του νομοσχεδίου, μετά τη λέξη «Αρχαιοτήτων», προστίθεται η φράση «του Βασιλείου» της Σαουδικής Αραβίας.

Παρακαλώ, την καταθέτω για τα Πρακτικά.

(Στο σημείο αυτό η Αναπληρώτρια Υπουργός Οικονομίας, Ανάπτυξης και Τουρισμού κ. Έλενα Κουντουρά καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(ΝΑ ΜΠΕΙ Η ΣΕΛ.39)

ΑΛΛΑΓΗ ΣΕΛΙΔΑΣ

**ΕΛΕΝΑ ΚΟΥΝΤΟΥΡΑ (Αναπληρώτρια Υπουργός Οικονομίας, Ανάπτυξης και Τουρισμού):** Με αυτό το μνημόνιο θεσμοθετείται το συμβατικό πλαίσιο για την ενίσχυση της διμερούς συνεργασίας στον τομέα του τουρισμού, που περιλαμβάνει κοινές ενέργειες με στόχο την αύξηση της τουριστικής κίνησης. Μέσα σε αυτήν την καινούργια εθνική τουριστική πολιτική ήταν και το άνοιγμα νέων αγορών. Η Μέση Ανατολή είναι μία πάρα πολύ καλή αγορά. Έχουν εξαιρετικά μεγάλα εισοδήματα. Το άνοιγμα έγινε πέρσι. Από τον Κόλπο έχουμε περίπου 55% αύξηση το 2016. Είμαστε ιδιαίτερα ικανοποιημένοι.

Με αυτό το μνημόνιο συνεργασίας δεν θα ενισχύσουμε μόνο την τουριστική κίνηση, αλλά, όπως πολύ σωστά ειπώθηκε από τους συναδέλφους, έχουμε ανταλλαγή τεχνογνωσίας, τεκμηρίωσης του υλικού έρευνας και προβολής στον τομέα του τουρισμού, την ανταλλαγή επισκέψεων εμπειρογνωμόνων για τη διοργάνωση ημερίδων και ειδικών εκδηλώσεων για τις ειδικές μορφές τουρισμού, που επίσης αναπτύσσουμε πολύ έντονα, γιατί είναι ένα προϊόν το οποίο μπορεί να μας προσφέρει πολύ μεγάλη τουριστική αύξηση, την εξέταση όλων των δυνατών μορφών συνεργασίας και στην επαγγελματική κατάρτιση των σπουδαστών των τουριστικών σπουδών, την ενθάρρυνση φυσικά των τουριστικών επενδύσεων, που είναι βασικός στόχος και θα συστήσουμε και μία επιτροπή για την υλοποίηση των σχεδιασμένων κοινών δράσεων.

Έτσι, λοιπόν, με αυτή την κύρωση επιδίωξή μας είναι η σύσφιξη των σχέσεων στον τουρισμό με τα μεγαλύτερα δυνατά οφέλη και για τις δύο χώρες και φυσικά προσδοκούμε σημαντικότερη αύξηση των τουριστικών ροών προς τη χώρα μας από αυτή τη δυναμική αγορά για τα επόμενα χρόνια.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω μία ανακοίνωση προς το Σώμα.

Οι Υπουργοί Περιβάλλοντος και Ενέργειας, Εσωτερικών και Διοικητικής Ανασυγκρότησης, Δικαιοσύνης Διαφάνειας και Ανθρωπίνων Δικαιωμάτων καθώς και οι Αναπληρωτές Υπουργοί Εσωτερικών και Διοικητικής Ανασυγκρότησης, Οικονομικών και Περιβάλλοντος και Ενέργειας κατέθεσαν σήμερα, 6-9-2016, σχέδιο νόμου: «Δασικές Συνεταιριστικές Οργανώσεις και άλλες διατάξεις».

Παραπέμπεται στην αρμόδια Διαρκή Επιτροπή.

Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Οικονομίας Ανάπτυξης και Τουρισμού.

Ερωτάται το Σώμα: Γίνεται δεκτό το νομοσχέδιο;

**ΖΩΗ ΛΙΒΑΝΙΟΥ:** Ναι.

**ΓΕΩΡΓΙΟΣ ΚΑΣΑΠΙΔΗΣ:** Ναι.

**ΙΩΑΝΝΗΣ ΣΑΧΙΝΙΔΗΣ:** Όχι.

**ΓΕΩΡΓΙΟΣ ΑΡΒΑΝΙΤΙΔΗΣ:** Ναι.

**ΔΙΑΜΑΝΤΩ ΜΑΝΩΛΑΚΟΥ:** Όχι.

**ΓΡΗΓΟΡΙΟΣ ΨΑΡΙΑΝΟΣ:** Ναι.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το νομοσχέδιο του Υπουργείου Οικονομίας, Ανάπτυξης και Τουρισμού: «Κύρωση του Μνημονίου Κατανόησης για τη Συνεργασία στον τομέα του Τουρισμού μεταξύ του Υπουργείου Τουρισμού της Ελληνικής Δημοκρατίας και της Σαουδαραβικής Επιτροπής Τουρισμού και Αρχαιοτήτων του Βασιλείου της Σαουδικής Αραβίας», έγινε δεκτό κατά πλειοψηφία, σε μόνη συζήτηση επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.42α)

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, έχουν διανεμηθεί τα Πρακτικά της Πέμπτης 2 Ιουνίου 2016, της Δευτέρας 13 Ιουνίου 2016, της Τρίτης 14 Ιουνίου 2016, της Τετάρτης 15 Ιουνίου 2016, της Παρασκευής 17 Ιουνίου 2016, της Τετάρτης 22 Ιουνίου 2016, της Πέμπτης 23 Ιουνίου 2016, της Παρασκευής 24 Ιουνίου 2016, της Δευτέρας 27 Ιουνίου 2016, της Τρίτης 28 Ιουνίου 2016 (πρωί), της Τρίτης 28 Ιουνίου 2016 (απόγευμα) και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς τα Πρακτικά της Πέμπτης 2 Ιουνίου 2016, της Δευτέρας 13 Ιουνίου 2016, της Τρίτης 14 Ιουνίου 2016, της Τετάρτης 15 Ιουνίου 2016, της Παρασκευής 17 Ιουνίου 2016, της Τετάρτης 22 Ιουνίου 2016, της Πέμπτης 23 Ιουνίου 2016, της Παρασκευής 24 Ιουνίου 2016, της Δευτέρας 27 Ιουνίου 2016, της Τρίτης 28 Ιουνίου 2016 (πρωί), της Τρίτης 28 Ιουνίου 2016 (απόγευμα) επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 20.05΄ λύεται η συνεδρίαση για την Πέμπτη 8 Σεπτεμβρίου 2016 και ώρα 9.30΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Προσαρμογή της ελληνικής νομοθεσίας προς την Οδηγία 2014/40/ΕΕ του Ευρωπαϊκού Κοινοβουλίου και του Συμβουλίου της 3ης Απριλίου 2014 για την προσέγγιση των νομοθετικών, κανονιστικών και διοικητικών διατάξεων των κρατών-μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων και την κατάργηση της Οδηγίας 2001/37/ΕΚ (αριθμ. L 127/1 της 29.4.2014), όπως το Παράρτημα ΙΙ της Οδηγίας αυτής τροποποιήθηκε με την κατ’ εξουσιοδότηση εκδοθείσα Οδηγία 2014/109/ΕΕ της Επιτροπής της 10ης Οκτωβρίου 2014 για την τροποποίηση του Παραρτήματος ΙΙ της Οδηγίας 2014/40/ΕΕ του Ευρωπαϊκού Κοινοβουλίου και του Συμβουλίου με τη θέσπιση της βιβλιοθήκης των εικονογραφικών προειδοποιήσεων που πρέπει να χρησιμοποιούνται για τα προϊόντα καπνού, καθώς και άλλες συναφείς διατάξεις», σύμφωνα με την ημερήσια διάταξη.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**